Sketse vir vyfjarige nou 'n volwaardige boek - Maroela Media
Eric Burger se "Wiele en Masjiene"-boek
Eric Burger, oorspronklik van die Koo-vallei in Montagu, het nooit kon dink dat hy ooit sy sketse vir 'n vyfjarige in sy familie, in boekvorm sou sien nie.
Burger se familie het hom egter aangepor om dié oulike sketse en ook later stories wat by die sketse pas, in boekvorm uit te gee en só het Wiele en Masjiene uiteindelik die lig gesien.
Hy verduidelik hy wou stadsjapies ook meer oor die plaaslewe leer. "Baie kinders, veral seuns, word nie meer aan goed met wiele – hedendaags of uit hul ouers se grootworddae, blootgestel nie. Watter dorpskind weet wat 'n stroper is; dat water met 'n windpomp gepomp word; dat lande geploeg en gesaai word; dat beeste op 'n veiling verkoop word?"
Die prentjjies het te doen met alles wat wiele en masjiene het – van motors tot swaarvoertuie en plaasmasjienerie.
Die volkleur-illustrasies in die boek is gedoen met potlood, kleurpotlood en pen.
Een van Eric Burger se sketse in sy boek "Wiele en Masjiene"
"Hierdie boekie is bedoel vir die manne onder ons. Die manne wat belangstel in alles met regte wiele en masjiene – en nie so baie hou van stories oor kabouters en feetjies en prinsesse in kastele nie … Die prinsessies kan ook maar die boekie lees, só sal hulle ook kan leer van die goeters waaroor die manne praat. Elke prentjie en storie vertel van 'n spesifieke situasie, en elkeen het óf 'n bietjie humor óf 'n lewensles.
"Lees dit vir jou kinders as hulle te klein is om self te lees, of laat hulle die prentjies kyk en hulle eie storie opmaak en vertel. Laat hulle dit lees wanneer hulle kan, dit sal hulle help om nuwe woorde en terme aan te leer. Daar is selfs 'n woordelys indien hulle nie 'n woord ken nie!" vertel Burger verder.
Die sketse is aanvanklik gemaak vir Burger se skoonsuster se kleinseun, Marco Visser van Windhoek. "Hy was in daardie stadium die enigste kleinseun in die familie met wie ons gereeld kontak gehad het en hy is gek oor goed met wiele."
Burger skilder al meer as 14 jaar lank landskappe sedert sy aftrede.
Uitgewer: Publishing World
Koop die boek nou by BooksDirect
Boek: Ralph Haynes: Godfather van die Wes-Rand
Ag, dis is werklik fantasies! :) (Die twee sketsies 'spreek' nogal tot 'n mens :) )
Eric Burger · 1 jaar gelede
Dankie. Die kinders geniet ook die prentjies, al kan hulle dalk nie lees nie maak hulle hul eie stories op.
Absoluut wonderlik-beskrywende sketse, so realisties! –
My kinders is nou al groot en uit die huis, maar ek moet die boek aanskaf vir moontlike kleinkinders eendag maar tot dan kan ek en wederhelfte die boek lees!
Eric · 1 jaar gelede
Jy sal verbaas wees hoeveel pa's en oupa's die boekie skelm lees ! Kry gerus en geniet dit.
Lienka · 1 jaar gelede
Oulik gedoen Eric! Ek het weer n hekelkombers met karre, trekkers en swaar masjinerie vir my kleinseun gehekel! En dit boonop n wiele kombers genoem.